钦定古今图书集成/明伦汇编/官常典/第096卷 > 景国公宗贤
## 钦定古今图书集成/明伦汇编/官常典/第096卷 > 景国公宗贤

按《金史》本传：“宗贤，本名阿鲁。太祖伐辽，从攻宁江州、
临潢府。太宗监国，选侍左右，甚见亲信。临潢复叛，从
宗望复取之，为内库都提点，再迁归德军节度使，政
宽简，境内大治。秩满，士民数百千人，相率诣朝廷请
留。及改武定军，百姓扶老携幼，送数十里，悲号而去。
改永定军，秉德廉访官吏，士民持盆水与镜，前拜言”
曰：“使君廉明清直类此，民实赖之。”秉德曰：“吾闻郡僚
廉能如一，汝等以为如何？”众对曰：“公勤清俭，皆法则
于使君耳。”因谓宗贤曰：“人谓君善治，当在甲乙，果然
贤使君也。”用是超迁两阶。天德初，授世袭谋克，驰驿
召之。雄州父老相率，张青绳悬明镜于公署，老幼填
门，三日乃得去。封定国公，再除忠顺军节度使，赐以
玉带。捕盗司执数人至府，宗贤问曰：“罪状明白否？”对
曰：“狱具矣。”宗贤阅其案，谓僚佐曰：“吾察此辈必冤。”不
数日，贼果得，人服其明。改曷懒路兵马都总管，历广
宁尹，封广平郡王。改崇义军节度使，兼领北京宗室
事。正隆例夺王爵，加金紫光禄大夫，改临海军。大定
初，遣使召之，宗贤率诸宗室见于辽阳。除同签大宗
正事，封景国公，致仕。起为婆速路兵马都总管，复致
仕，卒。